《接竹引泉》
元代·周权

苍润隐石脉，幽源迸山椒。
连筒入云窦，势接河汉遥。
引兹一线秋，高下穿林梢。
联络袅相拄，旋折不辞劳。
挽之归我庐，晴雨注屋茅。
乍窒或细细，久续俄嘈嘈。
空阶落琴筑，虚瓮鸣钧韶。
盥浥足自洁，心迹良已超。
固无鼎釜珍，颇煮溪涧毛。
未能学许由，厌喧解风瓢。

作者简介：处州人，字衡之，号此山。磊落负隽才。工诗。游京师，袁桷深重之，荐为馆职，弗就。益肆力于词章。有《此山集》。